„ Af hverju er Alþjóðabankinn að lána Kína peninga ? Fær þetta staðist ? Kína á meira en nóg af peningum , og ef þá vantar meira geta þeir prentað þá . STOPP ! “ Þannig hljóðaði tíst Donalds Trumps Bandaríkjaforseta á föstudagskvöld . Tilefnið var lánasamningur sem Alþjóðabankinn og Kína gerðu sín á milli á fimmtudag um lágvaxtalán að upphæð 1 til 1,5 milljarðar dala árlega , fram til miðs árs 2025 . Samningurinn kveður á um að dragi smám saman úr lánveitingum Alþjóðabankans til Kína en undanfarin fimm ár hafa stjórnvöld í Peking að jafnaði tekið að láni 1,8 milljarða dala árlega . Í frétt Reuters um málið er vitnað í tilkynningu frá Alþjóðabankanum þar sem segir að lánveitingar til Kína hafi farið minnkandi og muni halda áfram á sömu braut , í samræmi við samkomulag bankans við alla hluthafa sína – Bandaríkin þar á meðal . Segir í tilkynningunni að eftir því sem þjóðir verða ríkari hætti þær að eiga möguleika á lánum hjá bankanum . Alþjóðabankinn lánaði Kína 1,3 milljarða dala á reikningsárinu 2019 , sem lauk 30. júní . Til samanburðar tók Kína að láni 2,4 milljarða dala á reikningsárinu 2017 . Ríkisstjórn Trumps hefur gagnrýnt lánveitingarnar harðlega og segir fjárhag Kína allt of sterkan til að hann réttlæti fjárhagslega aðstoð af þessu tagi . Nánari umfjöllun er að finna í Morgunblaðinu í dag .